**IASB Update April 2019**

**Информационен бюлетин на Съвета по международни счетоводни стандарти (IASB) – април 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.  
  
Съветът проведе заседания от 9 април 2019 г., вторник, до 11 април 2019 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/april-2019/#1)
* [Бизнес комбинации под общ контрол](https://www.ifrs.org/news-and-events/updates/iasb-updates/april-2019/#2)
* [Счетоводни политики и счетоводни приблизителни оценки (Изменение на МСС 8)](https://www.ifrs.org/news-and-events/updates/iasb-updates/april-2019/#3)
* [Въпроси, свързани с въвеждането и прилагането](https://www.ifrs.org/news-and-events/updates/iasb-updates/april-2019/#4) на стандартите
* [Инициатива за оповестяване—счетоводни политики](https://www.ifrs.org/news-and-events/updates/iasb-updates/april-2019/#5)
* [Актуализация на изследователската програма](https://www.ifrs.org/news-and-events/updates/iasb-updates/april-2019/#6)
* [Коментар на ръководството](https://www.ifrs.org/news-and-events/updates/iasb-updates/april-2019/#7)
* [Основни финансови отчети](https://www.ifrs.org/news-and-events/updates/iasb-updates/april-2019/#8)
* [Репутация и обезценка](https://www.ifrs.org/news-and-events/updates/iasb-updates/april-2019/#9)
* [Динамично управление на риска](https://www.ifrs.org/news-and-events/updates/iasb-updates/april-2019/#10)

**Допълнителна информация**

Бъдещи заседания на Съвета:

* 13–17 май 2019 г.
* 17–19 юни 2019 г.
* 22–26 юли 2019 г.

**Изменение на МСФО 17 *Застрахователни договори* (Документ по програмата 2)**

На 9 април 2019 г. Съветът проведе заседание, за да разгледа възможни изменения в МСФО 17 *Застрахователни договори*. Съветът разгледа възможните изменения в следния ред:

* преглед на измененията в МСФО 17—Документ по програмата 2A;
* стъпки от регламентираната процедура, включително разрешение за гласуване—Документ по програмата 2Б;
* въпроси, нуждаещи се от уточняване—Документ по програмата 2В; и
* годишни подобрения—Документ по програмата 2Г и Документ по програмата 2Д.

***Преглед на измененията в МСФО 17; и стъпки от регламентираната процедура, включително разрешение за гласуване* (Документи по програмата 2A–2Б)**

Съветът:

1. разгледа предложените изменения в МСФО 17 като цяло;
2. направи оценка на всяко едно от предложените изменения спрямо критериите, които Съветът определи през октомври 2018 г.;
3. разгледа вероятните ефекти от предложение изменения в МСФО 17;
4. разгледа стъпките от регламентираната процедура, предприети от Съвета при осъществяване на проекта за изменения с тесен обхват в МСФО 17 и потвърди, че желае да публикува проект за обсъждане, излагащ предложените изменения в МСФО 17; и
5. потвърди, че на този етап няма заявени намерения за изразяване на несъгласие.

Съветът потвърди също така и взетите в порядък на работна хипотеза решения от заседанието през ноември 2018 г., отнасящи се до задължителната дата на влизане в сила на МСФО 17 и фиксираната дата на изтичане на временното изключение в МСФО 4 от прилагане на МСФО 9 *Финансови инструменти*.

Всички членове на Съвета потвърдиха тези въпроси.

***Въпроси, нуждаещи се от уточняване* (Документ по програмата 2В)**

Съветът обсъди допълнителни опасения от заинтересованите лица, отнасящи се до МСФО 17 (и МСФО 9), които възникнаха във връзка с предложените изменения в МСФО 17.

Съветът реши в порядък на работна хипотеза, че датата на влизане в сила за предложените изменения следва да бъде приведена в съответствие с датата на влизане в сила на МСФО 17, така че от предприятията да се изисква да прилагат МСФО 17, както и всякакви предложени изменения, за годишни периоди, започващи на или след 1 януари 2022 г. Съветът реши също така в порядък на работна хипотеза, че на предприятията ще се разрешава да прилагат МСФО 17, заедно с всякакви предложени изменения, за по-ранни периоди.

Всички членове на Съвета изразиха съгласие с това решение.

***Годишни подобрения* (Документ по програмата 2Г и Документ по програмата 2Д)**

Съветът обсъди препоръките за други незначителни промени, които биха попаднали в обхвата на Годишните подобрения, но които биха могли също така да бъдат разгледани в проекта за обсъждане на предложените изменения в МСФО 17, изложен в Документ по програмата 2Г. Съветът получи също така и допълнителен доклад, обобщаващ обратната информация от проведеното на 4 април 2019 г. заседание на Експертната групата по въпросите на преминаването към МСФО 17 във връзка с някои от тези Годишни подобрения.

Съветът реши в порядък на работна хипотеза:

* да измени параграф Б96(в) от МСФО 17, за да изключи промените, отнасящи се до стойността на парите във времето и финансовия риск от корекцията в маржа на договорената услуга. Всички членове на Съвета изразиха съгласие с това решение.
* да измени параграф Б96(г) и Б97(a) от МСФО 17, за да адресира разбивката на промените в корекцията за риска по отношение на нефинансовия риск. Всички членове на Съвета изразиха съгласие с това решение.
* да измени параграф Б118 от МСФО 17, за да поясни, че предприятието може да преустанови използването на опцията за смекчаване на риска по отношение на група застрахователни договори само ако критериите за допустимост за групата престанат да бъдат приложими. Всички членове на Съвета изразиха съгласие с това решение.
* да поясни дефиницията на инвестиционен компонент. Всички членове на Съвета изразиха съгласие с това решение.
* да измени параграф 11(б) от МСФО 17, за да гарантира, че МСФО 17 е приложим по отношение на инвестиционни договори с допълнителен, негарантиран доход. Всички членове на Съвета изразиха съгласие с това решение.
* да измени параграф 48(a) и параграф 50(б) от МСФО 17, за да коригира компонента на загубата с оглед промени в корекцията за риск по отношение на нефинансовия риск. Всички членове на Съвета изразиха съгласие с това решение.
* да измени параграф Б128 от МСФО 17, за да поясни, че промени в оценката на група застрахователни договори, предизвикани от промени в стоящите в основата позиции, следва да бъдат третирани, за целите на МСФО 17, като промени в инвестициите и следователно като промени, свързани със стойността на парите във времето или предположения, които са свързани с финансов риск. Всички членове на Съвета изразиха съгласие с това решение.

***Следващи етапи***

Екипът планира да поиска разрешение от Комитета за надзор върху регламентираната процедура за съкратен период за предоставяне на коментари във връзка с проекта за обсъждане на предложените изменения в МСФО 17. Екипът планира също така да се обърне с молба към Съвета да определи периода за предоставяне на коментари на заседанието си през май 2019 г. На това заседание Съветът ще разгледа също така и евентуални допълнителни въпроси, нуждаещи се от уточняване.

Екипът очаква проектът за обсъждане с предложените изменения в МСФО 17 да бъде публикуван в края на юни 2019 г.

**Бизнес комбинации под общ контрол (Документ по програмата 23)**

На 10 април 2019 г. Съветът проведе заседание, за да обсъди изследователския проект, посветен на бизнес комбинациите под общ контрол.

***Актуална информация във връзка с подхода на екипа* (Документ по програмата 23A)**

Съветът даде указания на екипа да продължи да разработва оценъчни подходи за сделки, попадащи в обхвата на проекта, като разгледа:

1. дали и как сделки, попадащи в обхвата на проекта, могат да се различават от бизнес комбинации, които не са под общ контрол;
2. каква информация би била полезна за различните основни потребители на финансовите отчети на получаващото предприятие;
3. дали ползите от предоставянето на конкретна информация биха надвишили разходите за предоставянето й; и
4. сложност и възможности за структуриране, които биха могли да произтекат при различните подходи.

Всичките четиринадесет членове на Съвета изразиха съгласие с това решение.

***Актуална информация относно заемодатели и други кредитори при бизнес комбинации под общ контрол* (Документ по програмата 23Б)**

Съветът реши в порядък на работна хипотеза, че не е необходимо да се стреми към един единствен подход за оценяване по отношение на всички сделки и операции, попадащи в обхвата на проекта. По-конкретно Съветът би могъл да се стреми към:

1. подход на текущата стойност по отношение на всички или на някои сделки, които засягат неконтролиращите акционери в получаващото предприятие; и
2. различен подход, например някаква форма на „подход на предшественика” (счетоводно отчитане на базата на съществуващите балансови стойности), по отношение на сделки, които засягат заемодатели и други кредитори в получаващото предприятие, но не засягат неконтролиращи акционери.

Тринадесет от четиринадесетте членове на Съвета изразиха съгласие, а един – несъгласие с това решение.

***Следващ етап***

На бъдещи свои заседания Съветът очаква да продължи обсъжданията относно подходите за оценяване по отношение на сделки и операции, попадащи в обхвата на проекта.

**Счетоводни политики и счетоводни приблизителни оценки (Документ по програмата 26)**

На 10 април 2019 г. Съветът проведе заседание, за да обсъди направения от екипа анализ на обратната информация във връзка с Проекта за обсъждане *Счетоводни политики и счетоводни приблизителни оценки* (предложени изменения в МСС 8); и да обсъди предварителните виждания на екипа относно посоката на развитие на проекта.

От Съвета не бе поискано да взема каквито и да е решения.

***Следващ етап***

На бъдещи свои заседания Съветът ще продължи обсъжданията по проекта.

**Въпроси, свързани с въвеждането и прилагането на стандартите (Документ по програмата 12)**

На 10 април 2019 г. Съветът проведе заседание, за да обсъди въпроси, свързани с въвеждането и прилагането на стандартите.

**Бюлетин с актуална информация от КРМСФО (Документи по програмата 12A–12Б)**

Съветът бе запознат с актуална информация от проведените през януари и март 2019 г. заседания на Комитета по разясненията на МСФО. Подробности от заседанията са публикувани в Бюлетина с актуална информация от КРМСФО - IFRIC *Update* (Документи по програмата 12A–12Б).

От Съвета не бе поискано да взема каквито и да е решения.

**Инициатива за оповестяване—Счетоводни политики (Документ по програмата 11)**

На 10 април 2019 г. Съветът проведе заседание, за да обсъди дали екипът може да пристъпи към процедурата по гласуване на проекта за обсъждане с предложените изменения в МСС 1 *Представяне на финансови отчети* и Изложението за практика по МСФО 2 *Извършване на преценки във връзка с нивото на същественост*.

***Предложени изменения в МСС 1 и Изложение за практика по МСФО 2 — стъпки от регламентираната процедура и разрешение за пристъпване към процедурата по гласуване* (Документ по програмата 11A)**

Съветът реши в порядък на работна хипотеза да разреши предсрочно прилагане на предложените изменения; както и че те следва да се прилагат перспективно.

Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши да отпусне 120 дни за периода за предоставяне на коментари по проекта за обсъждане.

Всичките четиринадесет членове на Съвета изразиха съгласие с това решение.

Съветът се е уверил, че е изпълнил приложимите изисквания от регламентираната процедура и че е осъществил достатъчно консултации и е извършил достатъчно анализи, за да се пристъпи към процедурата по гласуване на проекта за обсъждане.

Всичките четиринадесет членове на Съвета изразиха съгласие с това решение.

Г-н Мартин Еделман възнамерява да изрази несъгласие с издаването на проекта за обсъждане.

***Следващ етап***

Съветът планира да издаде проект за обсъждане с предложените изменения в МСС 1 и Изложение за практика по МСФО 2 през втората половина на 2019 г.

**Актуализация на изследователската програма (Документ по програмата 8)**

На 10 април 2019 г. Съветът проведе заседание, за да бъде запознат с актуална информация относно изследователската си програма. (Информация за работната програма на Съвета, включително изследователската програма, е достъпна [тук](https://www.ifrs.org/projects/work-plan/).)

Съветът отбеляза, че екипът очаква да започне работа по:

1. прегледа след въвеждане на МСФО 10 *Консолидирани финансови отчети*, МСФО 11 *Съвместни споразумения* и МСФО 12 *Оповестяване на участия в други предприятия* през второто тримесечие на 2019 г.; и
2. изследователския проект, посветен на метода на собствения капитал, през второто или третото тримесечие на 2019 г.

От Съвета не бе поискано да взема каквито и да е решения.

***Следващ етап***

Съветът очаква да бъде запознат със следващата актуална информация във връзка с изследователската си програма през третото тримесечие на 2019 г.

**Коментар на ръководството (устна актуализация)**

На 10 април 2019 г. Съветът проведе заседание, за да бъде запознат с актуална информация относно [проекта](https://www.ifrs.org/projects/work-plan/management-commentary/) и с основните послания от заседанието на Консултативната група по въпросите на коментара на ръководството, проведено през април 2019 г. От Съвета не бе поискано да взема каквито и да е решения.

***Следващ етап***

Съветът очаква да продължи обсъжданията във връзка с този проект на заседанието си през май 2019 г.

**Основни финансови отчети (Документ по програмата 21)**

На 11 април 2019 г. Съветът проведе заседание, за да обсъди:

1. изменения в предложенията на Съвета относно оценките на ръководството за резултатите от дейността; и
2. неразрешени въпроси, свързани с проектните предложения относно финансовите предприятия, засягащи основно класификацията на приходи и разходи в отчета или отчетите за финансовите резултати от дейността.

***Изменение на предложенията относно оценките на ръководството за резултатите от дейността* (Документ по програмата 21A)**

Съветът реши в порядък на работна хипотеза да поясни, че оценките на ръководството за резултатите от дейността са обект на общите изисквания, че информацията, включена във финансовия отчет, трябва да осигурява достоверно представяне. Дванадесет от четиринадесетте членове на Съвета изразиха съгласие, а двама - несъгласие с това решение.

Съветът реши също така в порядък на работна хипотеза да посочи, че оценките на ръководството за резултатите от дейността следва да представят достоверно финансовите резултати от дейността на предприятието пред потребителите на финансовите отчети. Единадесет от четиринадесетте членове на Съвета изразиха съгласие, а трима - несъгласие с това решение.

Съответно, Съветът реши също така в порядък на работна хипотеза:

1. че би било ненужно да се направи изрично изявление, забраняващо подвеждащите оценки на ръководството за резултатите от дейността. Тринадесет от четиринадесетте членове на Съвета изразиха съгласие, а един - несъгласие с това решение.
2. да не налага допълнителни ограничения върху това как оценките на ръководството за резултатите от дейността следва да бъдат изчислявани, например, като забрани използването на специално разработени счетоводни политики. Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши също така в порядък на работна хипотеза:

1. да посочи, че предприятието може да идентифицира дадена оценка като оценка на ръководството за резултатите от дейността във финансовите си отчети единствено ако използва същата оценка в останалите си публични комуникации с потребителите. Всичките четиринадесет членове на Съвета изразиха съгласие с това решение.
2. да не определя изискване предприятието да идентифицира позиции от приходи или разходи, отговарящи на дефиницията за необичайни позиции, които са изключени от оценките на ръководството за резултатите от дейността на предприятието. Десет от четиринадесетте членове на Съвета изразиха съгласие, а четирима - несъгласие с това решение.

***Неразрешени въпроси по отношение на финансовите предприятия* (Документ по програмата 21Б)**

Съветът реши в порядък на работна хипотеза:

1. да изисква предприятието да включва приходите от парични средства и парични еквиваленти в оперативната печалба, ако в хода на основните си стопански дейности предприятието инвестира във финансови активи, които генерират възвръщаемост самостоятелно и в до голяма степен независимо от други ресурси на предприятието. Тринадесет от четиринадесетте членове на Съвета изразиха съгласие, а един - несъгласие с това решение.
2. да изисква предприятието да включва в оперативната печалба разходите, свързани с пасиви, произтичащи от инвестиционни договори с характеристики на участие в разпределението на печалбата, които то издава и които са в обхвата на МСФО 9 *Финансови инструменти*. Тринадесет от четиринадесетте членове на Съвета изразиха съгласие с това решение, а един член отсъстваше.
3. да поясни и илюстрира вида предприятия, които Съветът е имал предвид при разработване на изискванията, които се позовават на „основни стопански дейности” съгласно параграфи 63 и 64 от Документ по програмата 21Б. Всичките четиринадесет членове на Съвета изразиха съгласие с това решение.
4. да посочи, че когато стопанска дейност съставлява отделен подлежащ на отчитане сегмент, прилагайки МСФО 8 *Оперативни сегменти*, това е индикация, че тази дейност е възможно да е основна стопанска дейност. Всичките четиринадесет членове на Съвета изразиха съгласие с това решение.
5. да поясни, че приходи, разходи и парични потоци от дивиденти от асоциирани и съвместни предприятия, които не се отчитат счетоводно с помощта на метода на собствения капитал, следва да бъдат класифицирани по същия начин, както приходи, разходи и парични потоци от дивиденти от други инвестиции. Всичките четиринадесет членове на Съвета изразиха съгласие с това решение.

***Следващ етап***

На бъдещо заседание Съветът ще обсъди какъв вид консултативен документ следва да публикува, за да потърси обратна информация във връзка с предложенията по този проект.

**Репутация и обезценка (Документ по програмата 18)**

На 11 април 2019 г. Съветът проведе заседание, за да обсъди:

1. как идеите, проучвани като част от проекта, посветен на репутацията и обезценката, биха могли да спомогнат за постигане на целите, изложени по време на заседанието на Съвета през юли 2018 г.; и
2. как да подобри изискванията за оповестяване по отношение на бизнес комбинациите.

***Разбиране как идеите, които се проучват, са взаимосвързани* (Документ по програмата 18A)**

Съветът обсъди идеите, които се проучват и дали те биха могли да помогнат за постигане на целите на проекта. Тези идеи включват изискването на по-добри оповестявания за бизнес комбинациите, повторното въвеждане на амортизацията, осигуряване на облекчение от задължителния ежегоден тест за обезценка и подобряване на начина, по който се изчислява стойността в употреба.

От Съвета не бе поискано да взема каквито и да е решения.

***По-добри оповестявания по отношение на бизнес комбинациите* (Документ по програмата 18Б)**

Една от целите на проекта, посветен на репутацията и обезценката, е да се идентифицират по-добри оповестявания по отношение на бизнес комбинациите. Съветът обсъди потенциално подобрения в целите на оповестяването и изискванията за оповестяване на МСФО 3 *Бизнес комбинации,* включително:

1. поясняване на целите на оповестяването в МСФО 3 и добавяне на нова цел на оповестяването предприятията да предоставят информация относно последващите резултати на придобития или комбиниран бизнес;
2. добавяне изисквания предприятията да оповестяват дали ключовите цели на бизнес комбинацията са били постигнати; и
3. реализиране на други целеви подобрения.

От Съвета не бе поискано да взема каквито и да е решения.

***Следващи етапи***

Съветът ще обсъди кои предварителни виждания относно постигане на целите на проекта да бъдат включени в документа за обсъждане. Съветът планира да публикува документа за обсъждане през втората половина на 2019 г.

**Динамично управление на риска (Документ по програмата 4)**

На 11 април 2019 г. Съветът проведе заседание, за да обсъди изследователския проект, посветен на динамичното управление на риска. Документ по програмата 4A предоставя единствено с информационна цел обобщение на проведените до момента обсъждания.

***Определени стратегии и целеви профил* (Документ по програмата 4Б)**

Съветът обсъди дали моделът на динамично управление на риска следва да не разрешава на предприятието да определя специфични видове стратегии в рамките на целевия профил. Съветът реши в порядък на работна хипотеза, че:

1. моделът на динамично управление на риска не следва да разрешава отрицателни салда да бъдат дефинирани в рамките на целевия профил.
2. когато промените в стратегията за управление на риска са чести, предприятието следва да преустанови перспективно прилагането на модела на динамично управление на риска.
3. стратегията за управление на риска на предприятието следва да е ясно документирана с конкретно посочен времеви хоризонт. Ако дадена стратегия е дефинирана по начин, който е под условия на бъдещи събития, настъпването на тези условни събития следва да се третира като промяна в стратегията.

Някои членове на Съвета поискаха екипът да предостави примери за събития, които биха могли да породят промяна в стратегията на предприятието за управление на риска.

Всичките четиринадесет членове на Съвета изразиха съгласие с тези решения.

***Представяне* (Документ по програмата 4В)**

Съветът обсъди как деривативите, определени в рамките на модела на динамично управление на риска, следва да бъдат представяни във финансовия отчет. Съветът реши в порядък на работна хипотеза, че:

1. моделът на динамично управление на риска не следва да изисква представяне на определените деривативи в позиция на отделен ред на лицевата част на отчета за финансовото състояние; тази информация обаче следва да е ясно комуникирана до потребителите в пояснителните приложения към финансовия отчет.
2. моделът на динамично управление на риска не следва да изисква представянето на промените в справедливата стойност на определените деривативи в позиция на отделен ред в друг всеобхватен доход; тази информация обаче следва да е ясно комуникирана до потребителите в пояснителните приложения към финансовия отчет.

Дванадесет от четиринадесетте членове на Съвета изразиха съгласие, а двама - несъгласие с тези решения.

Относно отчета за финансовото състояние и друг всеобхватен доход, Съветът реши в порядък на работна хипотеза, че:

1. съответстващата част от определените деривативи следва да бъде комуникирана по начин, който ясно да посочва, че тя е свързана с лихвени приходи и разходи; и представена като позиция на отделен ред на лицевата част на отчета за печалбата или загубата.
2. несъответстващата част от определените деривативи следва да бъде комуникирана по начин, който ясно да посочва, че тя не е свързана с лихвени приходи, лихвени разходи и съответстващата част.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

В допълнение, Съветът реши в порядък на работна хипотеза, че моделът на динамично управление на риска не следва да изисква представяне на несъответстващата част в позиция на отделен ред на лицевата страна на отчета за печалбата или загубата; тя обаче следва да е ясно комуникирана до потребителите в пояснителните приложения към финансовия отчет. Пояснителните приложения следва да посочват позицията на отделен ред в печалбата или загубата, където е представено несъответствието.

Единадесет членове на Съвета изразиха съгласие, а двама - несъгласие с това решение. Един от членовете отсъстваше.